CELEX: 62014TN0733
Language: el
Date: 2014-10-18 00:00:00
Title: Υπόθεση T-733/14: Προσφυγή της 18ης Οκτωβρίου 2014 — European Dynamics Luxembourg και Ευρωπαϊκή Δυναμική κατά Κοινοβουλίου

19.1.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 16/42
            
         
      Προσφυγή της 18ης Οκτωβρίου 2014 — European Dynamics Luxembourg και Ευρωπαϊκή Δυναμική κατά Κοινοβουλίου
      (Υπόθεση T-733/14)
      (2015/C 016/66)
      Γλώσσα διαδικασίας: η ελληνική
      
         Διάδικοι
      
      
         Προσφεύγουσες: European Dynamics Luxembourg SA (Luxembourg, Λουξεμβούργο), Ευρωπαϊκή Δυναμική — Προηγμένα Συστήματα Τηλεπικοινωνιών Πληροφορικής και Τηλεματικής ΑΕ (Αθήνα, Ελλάδα) (εκπρόσωποι: E. Βελετσάνου και M. Σφυρή, δικηγόροι)
      
         Καθού: Ευρωπαϊκό Κοινοβούλιο
      
         Αιτήματα των προσφευγουσών
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρωθεί η προσβαλλόμενη απόφαση του Κοινοβουλίου υπ’αριθ. D(2014)38802, της 18ης Σεπτεμβρίου 2014, με την οποία το Κοινοβούλιο απέρριψε την προσφορά των προσφευγουσών ως προς το τμήμα 3, στην υπ’αριθ. 2014/S 066-111912 ανοικτή διαγωνιστική διαδικασία με την ονομασία «PE/ITEC-ITS14 — External provision of IT services»· και
               
            
                  —
               
               
                  να καταδικασθεί το Ευρωπαϊκό Κοινοβούλιο στο σύνολο της δικαστικής δαπάνης των προσφευγουσών.
               
            
         Λόγοι ακυρώσεως/Ισχυρισμοί και κύρια επιχειρήματα
      
      Προς στήριξη της οι προσφεύγουσες προβάλλουν τα ακόλουθα:
      Κατά τις προσφεύγουσες, η προσβαλλόμενη πρέπει να ακυρωθεί, σύμφωνα με το άρθρο 263 ΣΛΕΕ λόγω παράβασης εκ μέρους του Κοινοβουλίου της υποχρέωσης αιτιολογίας, επειδή το τελευταίο παρέσχε πλημμελή αιτιολογία ως προς την τεχνική προσφορά των προσφευγουσών, με την οποία συμμετείχαν στον επίδικο διαγωνισμό.
      Οι προσφεύγουσες υποστηρίζουν ότι η αιτιολόγηση της βαθμολογίας που δόθηκε στην τεχνική τους προσφορά καθώς και σε αυτήν των άλλων διαγωνιζόμενων για το τμήμα 3 του επίδικου διαγωνισμού, ως προς ορισμένα από τα επιμέρους κριτήρια ανάθεσης, δεν τους παρέχει τη δυνατότητα να κατανοήσουν ούτε τους λόγους για τη βαθμολογία που συγκέντρωσε η προσφορά τους ούτε τα χαρακτηριστικά και πλεονεκτήματα των προσφορών των λοιπών διαγωνιζομένων. Οι προσφεύγουσες υποστηρίζουν ότι, εάν ήταν στη διάθεσή τους μία επαρκής αιτιολογία της βαθμολογίας της τεχνικής τους προσφοράς, θα μπορούσαν να υποστηρίξουν καλύτερα την άμυνά τους.
      Οι προσφεύγουσες επίσης υποστηρίζουν ότι το Κοινοβούλιο παραβίασε τα συμβατικά έγγραφα (προδιαγραφές του διαγωνισμού και συμπληρωματικές οδηγίες), τα οποία είχε το ίδιο καταρτίσει, σε σχέση με τη μέθοδο αξιολόγησης των οικονομικών προσφορών των διαγωνιζόμενων και τα οποία το δέσμευαν. Κατ’ αυτόν τον τρόπο, το Κοινοβούλιο παραβίασε και το δημοσιονομικό και τον εκτελεστικό του κανονισμό, σύμφωνα με τους οποίους, η αναθέτουσα αρχή διεξάγει μία διαγωνιστική διαδικασία σύμφωνα με τα συμβατικά έγγραφα και τηρώντας τις γενικές αρχές του δικαίου της Ένωσης.